Vroue van Atlantis hou groot makietie | Netwerk24
Vroue van Atlantis hou groot makietie
Kom luister na die stories van Vroue van Atlantis tydens Weskus-erfenismakietie.Foto:
Die Weskus-erfenisfeesmakietie word Saterdag 22 September die sewende keer by die Visserye-museum by die Laaiplek-hotelterrein gehou.
Vanjaar is die tema van die feesmakietie "Toeka tot nou".
Die dag hou groot belofte in vir hope vermaak vir van kleinboet tot ouma en oupa en sluit verskeie sangers asook die rieldansers en 'n oggendtee in.
Die plaaslike leeskring beplan die oggendtee saam met die vroue van Atlantis.
Die Vroue van Atlantis is 'n samevatting van 12 ongelooflike vroue: Francis Brown, Mary-Ann Cedras, Chrissie Cloete, Mandy Jonker, Christine Lewis, Sylvia Losper, Lenie Maya, Carol Muller, Sillene Oppel, Olivia Pharo, Mary Tenggren en Rachel Watson, wat 'n verskil maak tussen bendes, werkloosheid en die koeëls.
Die uitgewers van die boek, Lapa, meen die boek is 'n moet-lees vir almal wat glo dat liefde en geloof nog 'n verskil kán maak.
"Atlantis aan die Weskus was die geesteskind van 'n vorige regering se 'desentralisasie­beleid', maar is tans die toonvenster van ontheemding.
"Uit hierdie wanhoop brand hierdie 12 vroue se stories soos fakkels in 'n lang, donker nag."
Van die vroue sal die oggend 10:00 hul stories met die gehoor deel.
Die koste is R50 en sluit verversings in.
. Bel Elsje van der Linde by 072 608 9476 of Felicity Strohfeldt by 082 849 9251/022 783 2531 vir meer inligting of om plek te bespreek.